b'\n_START_ARTICLE_\nNeandertalere\n_START_SECTION_\nEtymologi\n_START_PARAGRAPH_\nBetegnelsen Neandertaler knytter an til Neanderthal (\xc2\xabNeander-dalen\xc2\xbb), en del av en liten dal langs elven D\xc3\xbcssel, mellom de tyske landsbyene Erkrath og Mettmann ikke s\xc3\xa5 langt fra D\xc3\xbcsseldorf. Dette geografiske navnet g\xc3\xa5r igjen tilbake til en protestantisk kirkemusiker, Joachim Neander (1650\xe2\x80\x931680), som gjerne gikk tur i omr\xc3\xa5det. Det var han som komponerte Lover den Herre, den mektige konge med \xc3\xa6re. Familien het egentlig Neumann, men etter tidens skikk skiftet hans farfar til den greske versjon av navnet, Neander._NEWLINE_I dette dalavsnittet oppdaget steinbruddsarbeidere i august 1856 seksten knokkelfragmenter fra det som skulle bli kalt neandertalere.\n_START_SECTION_\nBeskrivelse\n_START_PARAGRAPH_\nNeandertalere var meget kraftige i forhold til n\xc3\xa5tidsmennesker. Det betydde at de ikke s\xc3\xa5 lett fikk forfrysninger, og at de p\xc3\xa5 grunn av sin styrke kunne klare seg med grovere redskaper enn n\xc3\xa5tidsmennesker. Det er ingenting som tyder p\xc3\xa5 at de var mindre intelligente enn n\xc3\xa5tidsmennesket, da man vet at det tok mange \xc3\xa5rtusener innen v\xc3\xa5r art fortrengte dem. Muligens var det nye sykdommer som slo neandertalere tilbake i flere omganger._NEWLINE_Neandertalerens hjerne har nok i gjennomsnitt v\xc3\xa6rt st\xc3\xb8rre enn n\xc3\xa5tidsmenneskets, men p\xc3\xa5 grunn av neandertalerens kraftigere bygning har den relative hjernest\xc3\xb8rrelse v\xc3\xa6rt om lag den samme som v\xc3\xa5r. Verdens eldste kjente fingeravtrykk stammer fra en neandertal, som ved hjelp av harpiks fors\xc3\xb8kte \xc3\xa5 klistre et steinredskap til et treskaft i K\xc3\xb6nigsaue i Sachsen-Anhalt. Harpiksen menes \xc3\xa5 v\xc3\xa6re 45 000 \xe2\x80\x93 52 000 \xc3\xa5r gammel, og vedkommende som avsatte fingeravtrykket i harpiksen, m\xc3\xa5 ha v\xc3\xa6rt en neandertal, siden Homo sapiens f\xc3\xb8rst kom til Europa mye senere.\n_START_SECTION_\nSlektskap\n_START_PARAGRAPH_\nDet er stor enighet om at neandertalerne og de tidlige menneskene var ulike arter, selv om de levde i samme tidsperiode. Analyser av det nylig sekvenserte neandertalergenomet, utf\xc3\xb8rt av Max-Planck-Gesellschaft, viser at moderne mennesker i Eurasia delvis nedstammer fra neandertalere. Dette gjelder imidlertid ikke etniske afrikanere.\n_START_SECTION_\nMenneskets utvikling\n_START_PARAGRAPH_\nDet er mange forklaringer p\xc3\xa5 neandertalernes utvikling. En forklaring som jevnlig nevnes er at neandertalerne utviklet seg i Europa fra Homo heidelbergensis for noe i underkant av 300 000 \xc3\xa5r siden. Homo heidelbergensis hadde i sin tur utviklet seg fra Homo ergaster i Afrika. Homo ergaster ga ogs\xc3\xa5 opphav til Homo erectus, en mennesketype som var utbredt over hele kloden i hundre tusenvis av \xc3\xa5r f\xc3\xb8r v\xc3\xa5r slektslinje tok over._NEWLINE_P\xc3\xa5 samme tid som neandertalerne levde i Europa, levde tilsvarende mennesketyper som neandertalerne i Afrika. Disse utviklet seg ogs\xc3\xa5 fra Homo ergaster, via Homo heidelbergensis, men antagelig da fra Homo heidelbergensis som hadde blitt v\xc3\xa6rende i Afrika. Noen kaller dem for arkaisk Homo sapiens, som utviklet seg videre til det vi n\xc3\xa5 kaller Homo sapiens, moderne mennesker._NEWLINE_If\xc3\xb8lge denne versjonen av v\xc3\xa5r forhistorie, foregikk utviklingen av neandertalerne og oss selv parallelt med og uavhengig av Homo erectus, som de to artene til sist fortrengte.\n_START_SECTION_\nGeografisk utbredelse\n_START_PARAGRAPH_\nDet moderne mennesket oppsto i Afrika for rundt 150\xc2\xa0000 \xc3\xa5r siden, og deretter spredte seg fra Afrika for om lag 70\xc2\xa0000 \xc3\xa5r siden. For 50\xc2\xa0000 \xc3\xa5r siden var neandertaleren fortsatt den eneste menneskearten i Europa._NEWLINE_Kartet viser en del av de stedene en har oppdaget funn etter neandertalerne. Denne avgrensingen av deres bostedsomr\xc3\xa5de er blitt utfordret av nye funn. Isbreene fra siste istid har i tillegg fjernet sporene etter neandertalerne mange steder._NEWLINE_I tillegg til det figuren viser, ble det i 2009 funnet et bein av en neandertalere p\xc3\xa5 Doggerland i Nordsj\xc3\xb8en. Ved Hollerup i \xc3\x98stjylland er det funnet spor etter d\xc3\xa5dyrknokler som ca. 125 000 \xc3\xa5r gamle. De er sl\xc3\xa5tt i stykker slik at neandertalere kunne f\xc3\xa5 fatt p\xc3\xa5 margen. I Varggrottan i Finland avdekket forskere i 1996 redskaper som kan v\xc3\xa6re mellom 120 000 og 130 000 \xc3\xa5r gamle. Dette er blant de funn som geografisk sett ligger n\xc3\xa6rmest Norge._NEWLINE_I 1999 ble funnene om at det hadde bodd mennesker p\xc3\xa5 steppene i Byzovaya ved Uralfjellene Nord-Russland publisert. En gruppe arkeologer fra universitetet i Toulouse fastslo at dette m\xc3\xa5tte v\xc3\xa6re neandertalere. Studiene baserer seg p\xc3\xa5 300 h\xc3\xa5ndlagte redskaper og 4000 beinrester. De har konkludert med at det bodde neandertalere i Nord-Russland for 33 000 \xc3\xa5r siden.\n_START_SECTION_\nHvorfor forsvant neandertalerne?\n_START_PARAGRAPH_\nFor 28 000 \xc3\xa5r siden var det ogs\xc3\xa5 \xc3\xa9n menneskeart i Europa: Homo sapiens. Det store sp\xc3\xb8rsm\xc3\xa5let som forskerne har fors\xc3\xb8kt \xc3\xa5 gi svar p\xc3\xa5, er hva som skjedde i l\xc3\xb8pet av \xc3\xa5rene imellom._NEWLINE_Noe entydig svar er ikke mulig, kun forklaringer. Homo sapiens utkonkurrerte neandertalerne, ettersom de moderne menneskene var flinkere til \xc3\xa5 utnytte ressursene. I noen omr\xc3\xa5der ser det ut til \xc3\xa5 ha foreg\xc3\xa5tt kulturutveksling, dette kan man se p\xc3\xa5 grunn av at neandertalerne og moderne mennesker har hatt forskjellige redskapskulturer. I omr\xc3\xa5der hvor de to gruppene har levd samtidig, er redskapene mer lik hverandre. En forklaring p\xc3\xa5 dette kan v\xc3\xa6re at kulturene har p\xc3\xa5virket hverandre. Det kan tyde p\xc3\xa5 at selv om det var omr\xc3\xa5der hvor de drepte hverandre kan det ha v\xc3\xa6rt omr\xc3\xa5der hvor de stort sett levde fredelig side om side med hverandre, men hvor neandertalerne likevel ble konkurrert ut av et folk med bedre v\xc3\xa5pen, og mer avansert spr\xc3\xa5k, kultur og sosiale relasjoner._NEWLINE_Forskerne mener at de har funnet de f\xc3\xb8rste tegn p\xc3\xa5 symbolsk tenkning i 200 000 \xc3\xa5r gamle malingsrester som kanskje kan spores til Homo heidelbergensis fra Zambia. Forskerne har spekulert i om Homo heidelbergensis undergikk en heldig mutasjon som gjorde dem i stand til symbolsk tenkning. Det var s\xc3\xa5ledes en mutasjon som neandertalerne ikke fikk, og dermed mistet en fordel i sin utvikling._NEWLINE_Utviklingen av evnen til symbolsk tenking \xe2\x80\x93 evnen til \xc3\xa5 la en gjenstand representere en annen \xe2\x80\x93 var et kjempeskritt i menneskets utvikling, og forbindes ofte med utviklingen av spr\xc3\xa5k. At neandertalerne ikke eide et spr\xc3\xa5k slik vi oppfatter det, var enda en ulempe for deres utvikling._NEWLINE_Forskeren Steven Mithen spekulerer i disse baner i sin bok The Singing Neanderthals, hvor han argumenterer for at neandertalerne kommuniserte med noe han kaller Hmmmm \xe2\x80\x93 et holistisk spr\xc3\xa5k best\xc3\xa5ende av fraser som ikke var delt opp i ord, men som betydde noe i sin helhet, samt onomatopoetika, nynning, tegnspr\xc3\xa5k og lignende._NEWLINE_Dette spr\xc3\xa5ket fungerte utmerket i tusenvis av \xc3\xa5r, men dets begrensning viser seg i hvor lite det frembrakte av kultur. Det er funnet f\xc3\xa5 rester av kunst etter neandertalerne. Det kan bety at de ikke hadde evnen til abstrakt tenking p\xc3\xa5 h\xc3\xb8yt niv\xc3\xa5._NEWLINE_Trolig var det den manglende kognitive kapasiteten som f\xc3\xb8rte til at de ikke kunne hamle opp med det moderne mennesket, for fysisk var neandertalerne mennesket overlegen. Neandertalerne var som skapt for \xc3\xa5 leve i kulde og fysisk harde omgivelser, men d\xc3\xb8deligheten var h\xc3\xb8y. De fleste fossilene av neandertalerne er av unge og barn. 30-40 \xc3\xa5r var en h\xc3\xb8y alder hos dem._NEWLINE_En av de nyeste teoriene er at de ikke klarte overgangen til varme etter istiden.\n_START_SECTION_\nSameksistens og samliv med moderne mennesker\n_START_PARAGRAPH_\nDe som har foresl\xc3\xa5tt den multiregionale hypotese for menneskelig utvikling har lenge antatt at europeerne nedstammet fra neandertalere. Andre forskere mener at neandertalere kan ha forplantet seg med moderne mennesker. I 1997 klarte forskere \xc3\xa5 trekke ut mitokondrielt DNA fra en 40 000 \xc3\xa5r gammel pr\xc3\xb8ve fra en neandertaler. Ved sammenligning med menneskelig DNA var sekvensene betydelig forskjellig, noe som indikerer at basert p\xc3\xa5 mitokondrielt DNA nedstammer dagens europeerne ikke fra neandertalere, og at det ikke har skjedd forplantning som har gitt avkom med neandertalere. En del forskere har fortsatt \xc3\xa5 s\xc3\xb8ke autosomal DNA for spor av kryssblanding fra neandertalere. Noen f\xc3\xa5 alleler fra en del autosomale gener som H2 allel av MAPT-genen har blitt foresl\xc3\xa5tt ettersom disse er kun funnet blant europeere. Imidlertid i frav\xc3\xa6ret av autosomal DNA fra en neandertaler har f\xc3\xa5tt noen forskerne til \xc3\xa5 konkludere at denne hypotesen er spekulativ. Det er heller ikke funnet skjeletter som viser sammenblanding av neandertalere og mennesker ._NEWLINE_I 2005 la imidlertid to forskergrupper fram DNA-analyser av X-kromosomet som viste at menneskelige genom inneholder gener som er sv\xc3\xa6rt gamle og sannsynligvis hadde sitt opphav i Asia lenge f\xc3\xb8r utvandringen fra Afrika. Forskerne analyserte ikke-kodende DNA fra X-kromosomet hos 659 mennesker fra hele kloden. Stort sett var den genetiske variasjonen p\xc3\xa5 X-kromosomet st\xc3\xb8rst mellom folk fra Afrika., dog med ett unntak: En variant av kromosomet, haplogruppe X (mtDNA), dukket opp i ni individer fra Europa og Asia, men ikke hos noen afrikanere. Forskerne mener \xc3\xa5 kunne si at denne varianten oppsto for en million \xc3\xa5r siden. Dermed m\xc3\xa5 vi ha f\xc3\xa5tt det gjennom slektskap med andre menneskearter._NEWLINE_I 2010 ble det lagt fram unders\xc3\xb8kelser hvor forskerne sammenlignet genom fra neandertalere med genom fra fem ulike mennesker: En fra Kina, en fra Frankrike, en fra Papua Ny-Guinea, en fra det S\xc3\xb8r-Afrika og en fra det vestlige Afrika. Analysene viste at man kunne finne igjen gener fra neandertalerne hos de tre f\xc3\xb8rste, men ikke hos afrikanerne. Det kan v\xc3\xa6re indikasjon p\xc3\xa5 kryssavl mellom neandertalere og moderne mennesker, noe som m\xc3\xa5 ha skjedd etter at v\xc3\xa5re forfedre hadde forlatt Afrika. Siden neandertalgenene finnes i like store mengder hos b\xc3\xa5de europeere og asiater, m\xc3\xa5 overf\xc3\xb8ringa av disse genene ha skjedd f\xc3\xb8r utvandrergruppene av det moderne mennesket skilte lag og spredte seg til hver sin verdensdel. Forskerne mener at mellom \xc3\xa9n og to prosent av genomet til europeere og asiater stammer fra neandertalere. Det peker imidlertid mot at blandingsforhold var s\xc3\xa6rlig vanlige, og at genoverf\xc3\xb8ring mellom de to menneskeartene bare skjedde i meget liten grad.'